CELEX: 32022D0736
Language: ro
Date: 2022-05-11 00:00:00
Title: Decizia de punere în aplicare (UE) 2022/736 a Comisiei din 11 mai 2022 de modificare a Deciziilor 2007/305/CE, 2007/306/CE și 2007/307/CE în ceea ce privește perioada de toleranță pentru urmele de rapiță hibridă Ms1xRf1 (ACS-BNØØ4-7xACS-BNØØ1-4), de rapiță hibridă Ms1xRf2 (ACS-BNØØ4-7xACS-BNØØ2-5) și de rapiță Topas 19/2 (ACS-BNØØ7-1), precum și pentru produsele derivate ale acestora [notificată cu numărul C(2022) 3009] (Numai textul în limba germană este autentic) (Text cu relevanță pentru SEE)

13.5.2022   
               
               
                  RO
               
               
                  Jurnalul Oficial al Uniunii Europene
               
               
                  L 136/108
               
            
         DECIZIA DE PUNERE ÎN APLICARE (UE) 2022/736 A COMISIEI
         din 11 mai 2022
         de modificare a Deciziilor 2007/305/CE, 2007/306/CE și 2007/307/CE în ceea ce privește perioada de toleranță pentru urmele de rapiță hibridă Ms1xRf1 (ACS-BNØØ4-7xACS-BNØØ1-4), de rapiță hibridă Ms1xRf2 (ACS-BNØØ4-7xACS-BNØØ2-5) și de rapiță Topas 19/2 (ACS-BNØØ7-1), precum și pentru produsele derivate ale acestora
         
            
               [notificată cu numărul C(2022) 3009]
            
         
         (Numai textul în limba germană este autentic)
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1829/2003 al Parlamentului European și al Consiliului din 22 septembrie 2003 privind produsele alimentare și furajele modificate genetic (1), în special articolul 8 alineatul (6) și articolul 20 alineatul (6),
         întrucât:
         
                     (1)
                  
                  
                     Deciziile 2007/305/CE (2), 2007/306/CE (3) și 2007/307/CE (4) ale Comisiei prevăd dispozițiile referitoare la retragerea de pe piață a rapiței hibride Ms1xRf1 (ACS-BNØØ4-7xACS-BNØØ1-4), a rapiței hibride Ms1xRf2 (ACS-BNØØ4-7xACS-BNØØ2-5) și a rapiței Topas 19/2 (ACS-BNØØ7-1), precum și a produselor derivate ale acestora („material modificat genetic”). Aceste decizii au fost adoptate după ce titularul autorizației, compania Bayer CropScience AG, a informat Comisia că nu avea intenția de a depune o cerere de reînnoire a autorizației pentru respectivul material modificat genetic, în conformitate cu articolul 8 alineatul (4) primul paragraf, articolul 11, articolul 20 alineatul (4) și articolul 23 din Regulamentul (CE) nr. 1829/2003.
                  
               
                     (2)
                  
                  
                     Toate cele trei decizii prevedeau o perioadă inițială de tranziție de cinci ani, în cursul căreia produsele alimentare și hrana pentru animale care conțin, care sunt compuse sau care sunt fabricate din respectivul material modificat genetic erau autorizate pentru a fi introduse pe piață într-o proporție care nu depășește 0,9 % și cu condiția ca prezența materialului respectiv să fie accidentală sau inevitabilă din punct de vedere tehnic. Scopul urmărit prin stabilirea respectivei perioade de tranziție a fost de a se lua în considerare faptul că urme infime de material modificat genetic pot fi uneori prezente în lanțul alimentar și furajer, chiar după ce Bayer CropScience AG a oprit comercializarea semințelor derivate din respectivele organisme modificate genetic, indiferent dacă s-au luat toate măsurile pentru a se evita prezența respectivului material modificat genetic.
                  
               
                     (3)
                  
                  
                     Deciziile 2007/305/CE, 2007/306/CE și 2007/307/CE prevedeau, de asemenea, o serie de măsuri pe care Bayer CropScience AG a trebuit să le adopte pentru a asigura retragerea efectivă de pe piață a respectivului material modificat genetic și stabileau obligații de raportare pentru destinatar.
                  
               
                     (4)
                  
                  
                     În ciuda măsurilor luate de Bayer CropScience AG menite să prevină prezența respectivelor organisme modificate genetic în conformitate cu Deciziile 2007/305/CE, 2007/306/CE și 2007/307/CE, urme infime au fost detectate în produse din rapiță. Decizia de punere în aplicare 2012/69/UE a Comisiei (5) a modificat toate cele trei decizii pentru a prelungi perioada de tranziție până la 31 decembrie 2016 și a redus prezența tolerată a materialului modificat genetic în produse alimentare și hrană pentru animale la 0,1 % fracție masică. Cele trei decizii au fost modificate ulterior prin Decizia de punere în aplicare (UE) 2016/2268 a Comisiei (6) pentru a prelungi perioada de tranziție până la 31 decembrie 2019 și apoi prin Decizia de punere în aplicare (UE) 2019/1562 a Comisiei (7) pentru a prelungi perioada de tranziție până la 31 decembrie 2022.
                  
               
                     (5)
                  
                  
                     În plus, Decizia de punere în aplicare (UE) 2019/1117 a Comisiei (8) a modificat Deciziile 2007/305/CE, 2007/306/CE și 2007/307/CE în ceea ce privește schimbarea destinatarului din Bayer CropScience AG în BASF SE.
                  
               
                     (6)
                  
                  
                     În octombrie 2021, BASF Belgian Coordination Center CommV, sucursală a BASF SE, a raportat că, în ciuda măsurilor luate, în ultimii ani au mai fost detectate urme infime, la un nivel din ce în ce mai redus, în produsele din rapiță cu semințe oleaginoase. Această prezență persistentă a urmelor poate fi explicată prin caracteristicile biologice ale speciilor de rapiță, deoarece semințele pot rămâne în stare latentă perioade îndelungate, precum și prin practicile agricole utilizate pentru recoltarea semințelor, care pot să fi dus la diseminarea accidentală, dificil de cuantificat în momentul adoptării Deciziilor 2007/305/CE, 2007/306/CE și 2007/307/CE și a Deciziilor de punere în aplicare 2012/69/UE, (UE) 2016/2268 și (UE) 2019/1562.
                  
               
                     (7)
                  
                  
                     În acest context, este oportun să se prelungească perioada de tranziție până la 31 decembrie 2025, pentru a permite scăderea în continuare a urmelor rămase de rapiță Ms1xRf1, de rapiță Ms1xRf2 și de rapiță Topas 19/2 în lanțul alimentar și furajer.
                  
               
                     (8)
                  
                  
                     Pentru a contribui la eliminarea respectivului material modificat genetic, este necesar, de asemenea, ca BASF SE să continue să pună în aplicare programul intern prevăzut în Deciziile 2007/305/CE, 2007/306/CE și 2007/307/CE și să colecteze date privind prezența materialului în cauză în produsele din rapiță importate în Uniune din Canada, singura țară în care rapițele modificate genetic Ms1xRf1, Ms1xRf2 și Topas 19/2 au fost cultivate în scopuri comerciale. BASF SE trebuie să transmită Comisiei un raport referitor la ambele aspecte până la 1 ianuarie 2025.
                  
               
                     (9)
                  
                  
                     BASF SE trebuie să continue să asigure disponibilitatea continuă a materialelor de referință certificate care să permită laboratoarelor de control să își efectueze analizele pe parcursul respectivei perioade de tranziție.
                  
               
                     (10)
                  
                  
                     Prin urmare, Deciziile 2007/305/CE, 2007/306/CE și 2007/307/CE trebuie modificate în consecință.
                  
               
                     (11)
                  
                  
                     Măsurile prevăzute în prezenta decizie sunt conforme cu avizul Comitetului permanent pentru plante, animale, produse alimentare și hrană pentru animale,
                  
               ADOPTĂ PREZENTA DECIZIE:
         
            Articolul 1
            Modificări ale Deciziei 2007/305/CE
            Decizia 2007/305/CE se modifică după cum urmează:
            
                        1.
                     
                     
                        La articolul 1, al doilea paragraf se înlocuiește cu următorul text:
                        „Destinatarul prezintă Comisiei, până la 1 ianuarie 2025, un raport privind punerea în aplicare a programului respectiv, precum și privind prezența acestor organisme modificate genetic în transporturile de rapiță din Canada către Uniune.”
                     
                  
                        2.
                     
                     
                        La articolul 2, alineatul (1) se înlocuiește cu următorul text:
                        
                           „(1)   Prezența de material care conține, constă în sau este produs din rapița ACS-BNØØ4-7, rapița ACS-BNØØ1-4 și din combinația hibridă de rapiță ACS-BNØØ4-7xACS-BNØØ1-4 în produse alimentare sau în hrana pentru animale, notificată în temeiul articolului 8 alineatul (1) litera (a) și al articolului 20 alineatul (1) litera (a) din Regulamentul (CE) nr. 1829/2003, este tolerată până la 31 decembrie 2025, cu condiția ca această prezență:
                           
                                       (a)
                                    
                                    
                                       să fie accidentală sau inevitabilă din punct de vedere tehnic; precum și
                                    
                                 
                                       (b)
                                    
                                    
                                       să fie într-o proporție care să nu depășească o fracție masică de 0,1 %.”
                                    
                                 
                     
                  
         
            Articolul 2
            Modificări ale Deciziei 2007/306/CE
            Decizia 2007/306/CE se modifică după cum urmează:
            
                        1.
                     
                     
                        La articolul 1, al doilea paragraf se înlocuiește cu următorul text:
                        „Destinatarul prezintă Comisiei, până la 1 ianuarie 2025, un raport privind punerea în aplicare a acestui program, precum și privind prezența acestor organisme modificate genetic în transporturile de rapiță din Canada către Uniune.”
                     
                  
                        2.
                     
                     
                        La articolul 2, alineatul (1) se înlocuiește cu următorul text:
                        
                           „(1)   Prezența de material care conține, constă în sau este produs din rapița ACS-BNØØ4-7, rapița ACS-BNØØ2-5 și din combinația hibridă de rapiță ACS-BNØØ4-7xACS-BNØØ2-5 în produse alimentare sau în hrana pentru animale, notificată în temeiul articolului 8 alineatul (1) litera (a) și al articolului 20 alineatul (1) litera (a) din Regulamentul (CE) nr. 1829/2003, este tolerată până la 31 decembrie 2025, cu condiția ca această prezență:
                           
                                       (a)
                                    
                                    
                                       să fie accidentală sau inevitabilă din punct de vedere tehnic; precum și
                                    
                                 
                                       (b)
                                    
                                    
                                       să fie într-o proporție care să nu depășească o fracție masică de 0,1 %.”
                                    
                                 
                     
                  
         
            Articolul 3
            Modificarea Deciziei 2007/307/CE
            Articolul 1 alineatele (1) și (2) din Decizia 2007/307/CE se înlocuiește cu următorul text:
            
               
                  „(1)   Destinatarul pune în aplicare un program intern pentru a asigura retragerea efectivă de pe piață a rapiței ACS- BNØØ7-1 în culturi pentru înmulțire și în producția de semințe și colectează date privind prezența acestui organism modificat genetic în transporturile de rapiță din Canada către Uniune.
                  Destinatarul prezintă Comisiei, până la 1 ianuarie 2025, un raport privind punerea în aplicare a programului respectiv, precum și privind prezența acestor organisme modificate genetic în transporturile de rapiță din Canada către Uniune.
               
               
                  (2)   Prezența de material care conține, constă în sau este produs din rapița ACS-BNØØ7-1 în produse alimentare sau în hrana pentru animale, notificată în temeiul articolului 8 alineatul (1) litera (a) și al articolului 20 alineatul (1) litera (a) din Regulamentul (CE) nr. 1829/2003, este tolerată până la 31 decembrie 2025, cu condiția ca prezența respectivă:
                  
                              (a)
                           
                           
                              să fie accidentală sau inevitabilă din punct de vedere tehnic; precum și
                           
                        
                              (b)
                           
                           
                              să fie într-o proporție care să nu depășească o fracție masică de 0,1 %.”
                           
                        
            
         
         
            Articolul 4
            Modificarea înscrierilor în Registrul comunitar al produselor alimentare și furajelor modificate genetic
            Înscrierile în registrul comunitar al produselor alimentare și al furajelor modificate genetic, în conformitate cu dispozițiile articolului 28 din Regulamentul (CE) nr. 1829/2003, în ceea ce privește rapița ACS-BNØØ4-7, rapița ACS-BNØØ1-4 și combinația hibridă de rapiță ACS-BNØØ4-7xACS-BNØØ1-4, rapița ACS-BNØØ4-7, rapița ACS-BNØØ2-5 și combinația hibridă de rapiță ACS-BNØØ4-7xACS-BNØØ2-5 și rapița ACS-BNØØ7-1, trebuie modificate de către Comisie pentru a lua în considerare prezenta decizie.
         
         
            Articolul 5
            Destinatar
            Prezenta decizie se adresează BASF SE, Carl-Bosch-Str. 38, 67063 Ludwigshafen, Germania.
         
         
            Adoptată la Bruxelles, 11 mai 2022.
            
               
                  Pentru Comisie
               
               Stella KYRIAKIDES
               
                  Membru al Comisiei
               
            
         
         
            (1)  JO L 268, 18.10.2003, p. 1.
         
            (2)  Decizia 2007/305/CE a Comisiei din 25 aprilie 2007 privind retragerea de pe piață a rapiței hibride cu semințe oleaginoase Ms1xRf1 (ACS-BNØØ4-7xACS-BNØØ1-4) și a produselor sale derivate (JO L 117, 5.5.2007, p. 17).
         
            (3)  Decizia 2007/306/CE a Comisiei din 25 aprilie 2007 privind retragerea de pe piață a rapiței hibride cu semințe oleaginoase Ms1xRf2 (ACS-BNØØ4-7xACS-BNØØ2-5) și a produselor sale derivate (JO L 117, 5.5.2007, p. 20).
         
            (4)  Decizia 2007/307/CE a Comisiei din 25 aprilie 2007 privind retragerea de pe piață a rapiței Topas 19/2 (ACS-BNØØ7-1) și a produselor sale derivate (JO L 117, 5.5.2007, p. 23).
         
            (5)  Decizia de punere în aplicare 2012/69/UE a Comisiei din 3 februarie 2012 de modificare a Deciziilor 2007/305/CE, 2007/306/CE și 2007/307/CE în ceea ce privește perioada de toleranță pentru urmele de rapiță hibridă Ms1xRf1 (ACS-BNØØ4-7xACS-BNØØ1-4), de rapiță hibridă Ms1xRf2 (ACS-BNØØ4-7xACS-BNØØ2-5) și de rapiță Topas 19/2 (ACS-BNØØ7-1), precum și pentru produsele derivate ale acestora (JO L 34, 7.2.2012, p. 12).
         
            (6)  Decizia de punere în aplicare (UE) 2016/2268 a Comisiei din 14 decembrie 2016 de modificare a Deciziilor 2007/305/CE, 2007/306/CE și 2007/307/CE în ceea ce privește perioada de toleranță pentru urmele de rapiță hibridă Ms1×Rf1 (ACS-BNØØ4-7×ACS-BNØØ1-4), de rapiță hibridă Ms1×Rf2 (ACS-BNØØ4-7×ACS-BNØØ2-5) și de rapiță Topas 19/2 (ACS-BNØØ7-1), precum și pentru produsele derivate ale acestora (JO L 342, 16.12.2016, p. 34).
         
            (7)  Decizia de punere în aplicare (UE) 2019/1562 a Comisiei din 16 septembrie 2019 de modificare a Deciziilor 2007/305/CE, 2007/306/CE și 2007/307/CE în ceea ce privește perioada de toleranță pentru urmele de rapiță hibridă Ms1×Rf1 (ACS-BNØØ4-7×ACS-BNØØ1-4), de rapiță hibridă Ms1×Rf2 (ACS-BNØØ4-7×ACS-BNØØ2-5) și de rapiță Topas 19/2 (ACS-BNØØ7-1), precum și pentru produsele derivate ale acestora (JO L 240, 18.9.2019, p. 13).
         
            (8)  Decizia de punere în aplicare (UE) 2019/1117 a Comisiei din 24 iunie 2019 de modificare a Deciziilor 2007/305/CE, 2007/306/CE și 2007/307/CE în ceea ce privește schimbarea destinatarului deciziilor (JO L 176, 1.7.2019, p. 59).